
RAPORT DE SPECIALITATE

privind participarea Municipiului Timişoara ca membru afiliat la Bursa Română de Mărfuri
Având în vedere Expunerea de motive a Primarului Municipiului Timişoara şi Proiectul de hotărâre privind participarea Municipiului Timişoara ca membru afiliat la Bursa Română de Mărfuri.
Luând în considerare prevederii art. 1 alin 4 din Legea nr. 357/2005 privind bursele de mărfuri:  “Bursele de mărfuri înfiinţate în temeiul prezentei legi administrează pieţe de interes public şi asigură membrilor şi clienţilor condiţii centralizate de negociere pentru operaţiuni de:vânzări şi cumpărări la vedere ori la termen pe piaţa la disponibil, având ca obiect bunuri fungibile şi mobile prin natura lor sau bunuri fungibile şi mobile prin anticipaţie, precum şi orice alte bunuri calificate de bursa de mărfuri ca fiind tranzacţionabile”.
În contextul acestei dereglementări a pieţei energiei, Bursa Română de Mărfuri oferă oportunitatea de a îmbunătăţii preţul plătit pentru energia electrică necesară prin încheierea contractelor de energie prin tranzacţii desfăşurate în regim concurenţial pe piaţa de disponibil în conformitate cu prevederile legislaţiei din domeniul achiziţiilor publice.
Autorităţi din diferite domenii de activitate au beneficiat deja de diferenţe favorabile de preţ pentru energia electrică.

Avantajele procedurilor de atribuire a contractelor organizate la nivelul pieţei de disponibil gestionată de Bursa Română de Mărfuri sunt:

· efortul birocratic semnificativ mai mic, dosarul achiziţiei publice limitându-se doar la câteva documente de pregătire a licitaţiei. 

· datorită modului cum se derulează procedura se asigură în mod evident: transparenţă, tratament egal, eficienţa utilizării fondurilor  şi competitivitate ridicată.

· costurile pentru utilizarea acestei proceduri sunt zero, în acest sens trebuind întreprinse următoarele demersuri: 

a). încheierea unui contract fără taxe şi comisioane, prin care instituţia publică obţine calitatea de membru afiliat al Bursei Române de Mărfuri,

b). emiterea unui ordin iniţiator către Bursa Română de Mărfuri, însoţit de documentele suport.

Persoanele care deţin calitatea de membru acţionar al bursei de mărfuri sau de membru afiliat al acesteia au dreptul ca în nume şi pe cont propriu să negocieze şi să încheie tranzacţii pe piaţa la disponibil, pe piaţa mixtă şi/sau să negocieze şi să încheie contracte pe piaţa licitaţiilor şi/sau a creanţelor, în condiţiile prevăzute de lege şi de regulamentele bursei de mărfuri, precum şi pe alte pieţe administrate de Bursa de Mărfuri, dacă sunt îndeplinite condiţiile specifice bursei respective.
Prin urmare pentru iniţierea unor astfel de proceduri trebuie urmaţi următorii paşi:

1. Înregistrarea Municipiului Timişoara ca membru afiliat al Bursei române de Mărfuri prin depunerea unui dosar de agreere format din:

· cerere obţinere calitate membru afiliat (anexa 1)

· contract membru afiliat (anexa 2)

· copie cod unic de înregistrare.

2. Întocmirea dosarului de achiziţie publică

3. Emiterea unui ordin iniţiator de cumpărare .

Având în vedere cele expuse în prezentul raport, apreciem că proiectul de hotărâre privind participarea Municipiului Timişoara ca membru afiliat la Bursa Română de Mărfuri îndeplineşte  condiţiile pentru a fi supus dezbaterii şi aprobării plenului consiliului local. 

